Pakkumuse hindamine

Hindamise põhimõte
Ideekavandit hinnatakse nelja hindamiskriteeriumi alusel. Iga kriteeriumi puhul valib hindaja ideekavandile kõige paremini vastava hindamistaseme ning annab sellele tasemele metoodikas määratud punktid. Ideekavandi koondhinne moodustub kõigi kriteeriumide eest saadud punktide summast. Maksimaalne võimalik tulemus on 100 punkti.

Koostöö ja töörühma formaalsed nõuded (nt vähemalt kaks õppeasutust, 3–6 eksperti) kontrollitakse pakkumusete vastavuse kontrolli etapis. 

3. taseme raamõppekava ideekavandite hindamise kriteeriumid ja metoodika

	Hindamiskriteerium 
	Kaal 
	Kõrge tase 
	Keskmine tase 
	Madal tase 

	1. Uudsus ja innovaatilisus 
	25 p 
	25 p – Idee on selgelt uudne: käsitleb uut õppevaldkonda või ühendab tehnoloogiaid, tööviise ja oskusi viisil, mida olemasolevad õppekavad piisavalt ei kata. Uudsus ja erinevus olemasolevatest õppekavadest on selgelt põhjendatud. 
	15 p – Idee sisaldab uusi elemente või uudset oskuste kombinatsiooni, kuid kattub osaliselt olemasolevate õppekavadega. Uudsuse põhjendus on osaline. 
	5 p – Idee kattub olulises osas olemasolevate õppekavadega. Uudsus on vähene või selle vajalikkust ei ole piisavalt põhjendatud. 

	2. Tulevikku suunatus ja töömaailma vajadus 
	25 p 
	25 p – Vajadus tuleneb selgelt praegustest või kujunevatest tööturu vajadustest ning seda toetavad uuringud, andmed, arengutrendid ja/või tööandjate sisend. Õppekavaga seotud rakendumisvõimalused on selgelt kirjeldatud. 
	15 p – Tööturu vajadus on usutav ja üldiselt põhjendatud, kuid tõendus või seos konkreetsete töö- ja rakendumisvõimalustega on osaline. 
	5 p – Vajadust on põhjendatud üldiselt või ebapiisavalt ning seos tööturu vajaduse ja võimalike tööülesannetega jääb ebaselgeks. 

	3. Sihtrühmale sobivus ja õpitee loogika 
	25 p 
	25 p – Õppe sisu, keerukus ja kavandatud õpiväljundid on selgelt 3. tasemele ja sihtrühmale sobivad ning jõukohased. Õppekava loob realistliku võimaluse tööle asumiseks ja/või õpingute jätkamiseks. 
	15 p – Õpe on üldjoontes sihtrühmale ja 3. tasemele sobiv, kuid osa oskuste keerukus, õppe jõukohasus või edasine õpitee vajab täpsustamist. 
	5 p – Õppe vastavus 3. tasemele või jõukohasus sihtrühmale on küsitav ning kavandatud töö- või edasiõppimisvõimalused jäävad ebaselgeks. 

	4. Rakendatavus ja jätkusuutlikkus 
	25 p 
	25 p – Õppekava rakendamiseks vajalikud õpetajad, õppekeskkond, seadmed, praktikavõimalused ja muud ressursid on olemas või realistlikult tagatavad ning rakendamine kavandatud ajaks on teostatav. 
	15 p – Õppekava on üldiselt rakendatav, kuid mõne olulise ressursi või korraldusliku küsimuse lahendus vajab täpsustamist. 
	5 p – Rakendamine eeldab olulisi täiendavaid ressursse või lahendamata muudatusi ning nende tagamiseks puudub piisavalt realistlik lahendus. 

	KOKKU 
	100 p 
	100 p 
	60 p 
	20 p 



Arendustöö tasustamine
Töötasu arvestatakse iga arendusmeeskonna liikme kohta. 
Maksimaalne liikmete arv: 48
Töötasu arvestatakse meisterõpetaja alammäära alusel: so 2561 eurot.
Töötasu on arvestuslikult 1/2 täistööaja töötasust ehk 1280,5 eurot. Tööaeg jaotub vahemikule 2. november 2026 kuni 15. jaanuar 2027. Töötasule lisandub ühistele kohtumistele tulekuks vajalik komponent, mis peab katma vajalikud sõidukulud. Töötasu ühe liikme kohta 6-liikmelises arendusmeeskonnas on minimaalselt 1500 eurot (bruto), millest 219,5 eurot on lähetuskulude komponent. 
Kui töörühm on väiksem, siis vastavalt jaotub töötasu reaalsete liikmete vahel (va lähetuskulu). 
